b'\n_START_ARTICLE_\nSanta Maria de Montraveta\n_START_SECTION_\nSituaci\xc3\xb3\n_START_PARAGRAPH_\nL\'esgl\xc3\xa9sia es troba a la part nord-oest del municipi, al nord de Peracamps i a tocar de la masia Montraveta. Corona un petit pujol que s\'aixeca als plans que s\'estenen entre les cap\xc3\xa7aleres de la rasa de Montraveta i el barranc de Comad\xc3\xb2ria, que aboquen les seves aig\xc3\xbces a la riera de Mirav\xc3\xa9, nom que rep la riera de Sana\xc3\xbcja en aquest tram._NEWLINE_Per anar-hi cal prendre la carretera asfaltada que surt, en direcci\xc3\xb3 oest (Peracamps), del km. 43,4 de la C-451 de Biosca a Solsona a l\'indret de l\'Hostal Nou (41\xc2\xb0\xc2\xa055\xe2\x80\xb2\xc2\xa018\xe2\x80\xb3\xc2\xa0N, 1\xc2\xb0\xc2\xa027\xe2\x80\xb2\xc2\xa038\xe2\x80\xb3\xc2\xa0E). Passa per sota de la masia Soler Desposada i al cap de 800 metres (41\xc2\xb0\xc2\xa055\xe2\x80\xb2\xc2\xa018\xe2\x80\xb3\xc2\xa0N, 1\xc2\xb0\xc2\xa027\xe2\x80\xb2\xc2\xa05\xe2\x80\xb3\xc2\xa0E) s\'agafa el desviament (indicat) que puja a la masia de Secanella que es destaca a dalt de la carena. Deixant la masia a la dreta, es segueix de front la pista fins a arribar a Montraveta. 2\xc2\xa0km en total.\n_START_SECTION_\nDescripci\xc3\xb3\n_START_PARAGRAPH_\nL\'edifici rom\xc3\xa0nic \xe2\x80\x93del final del segle XI o l\xe2\x80\x99inici del XII\xe2\x80\x93  consta d\'una nau de planta rectangular, rematada per un absis semicircular obert a la nau per un arc preabsidal. Posteriorment s\'hi afegiren dues capelles laterals a manera de transsepte i un porxo precedint l\'acc\xc3\xa9s actual de ponent. L\'ornamentaci\xc3\xb3 exterior de l\'absis \xc3\xa9s a base d\'un fris d\'arcuacions llombardes seguit, sense lesenes. Al centre de l\'absis hi ha una finestra de mig punt, adovellada, de dues esqueixades. L\'absis t\xc3\xa9 una cornisa decorada amb un motiu ornamental esculpit molt barroerament i que representa una flor o card, emblema dels Cardona. La coberta \xc3\xa9s de dos vessants i el parament \xc3\xa9s de carreus desbastats posats en filades. A l\'interior hi ha un cor post\xc3\xads. El campanar d\'espadanya \xc3\xa9s de dues obertures.\n_START_SECTION_\nNot\xc3\xadcies hist\xc3\xb2riques\n_START_PARAGRAPH_\n\xc3\x89s citada per primera vegada al segle XI (1070) en una donaci\xc3\xb3 feta per Arnau de San\xc3\xa7 a Santa Maria de Solsona. L\'any 1084 torna a constar en unes confrontacions amb el mateix nom de "Sancta Maria de Mont Betre". L\'any 1229 el cavaller Bernat de Freixa don\xc3\xa0 uns delmes a l\'esgl\xc3\xa9sia de la "Beate Maria in locum Muntrevetre". Tamb\xc3\xa9 apareix esmentada al capbreu del segle XIV i XVI (1565-1569). L\'any 1855 ja ha perdut la categoria de sufrag\xc3\xa0nia i \xc3\xa9s anomenada pel rector de Llobera com a Nostra Senyora del Remei de Montraveta. Els motius ornamentals que decoren els murs poden ser figuracions de cards, al\xc2\xb7lusius a les armes dels Cardona.'